SKRIFTLIG FORESPØRGSEL E-0665/01

af Philip Bushill-Matthews (PPE-DE) til Kommissionen

(6. marts 2001)

Om: Det Europæiske Råd i Lissabon og fremme af social inddragelse

Det Europæiske Råd i Lissabon i 2000 opfordrede Rådet og Kommissionen til at sørge for, at fremme af social inddragelse integreres i medlemsstaternes politikker for beskæftigelse, uddannelse og erhvervsuddannelse, sundhed og boliger. Hvilke konkrete skridt er der taget i så henseende, og hvilken foranstaltninger er der truffet på fællesskabsplan i form af en foranstaltning under strukturfondene?

Svar afgivet på Kommissionens vegne af Anna Diamantopoulou

(6. juni 2001)

At fremme social inddragelse er et af målene bag retningslinjerne for medlemsstaternes beskæftigelsespolitik(1). I den nye retningslinje nr. 7 foreskrives foranstaltninger til bekæmpelse af enhver form for forskelsbehandling i forbindelse med adgang til arbejdsmarkedet og til uddannelse samt udvikling af effektive, forebyggende og aktive politiske foranstaltninger for at fremme integration på arbejdsmarkedet af grupper

og enkeltpersoner, som er i risikogruppen eller er dårligt stillede, for at undgå marginalisering, fattige arbejdstagere og gradvis udstødelse. I samme retningslinje foreskrives det desuden at gennemføre hensigtsmæssige foranstaltninger for at dække de handicappedes, de etniske minoriteters og de vandrende arbejdstageres behov i forbindelse med deres integration på arbejdsmarkedet og i givet fald at fastsætte nationale målsætninger med henblik herpå.

Endnu en række retningslinjer for beskæftigelsen især de, der handler om at forebygge langtidsledighed, om livslang uddannelse, om skatte- og socialsystemerne og om lige muligheder er tæt forbundne med målet om at bekæmpe social udstødelse.

Kommissionen har opfordret medlemsstaterne til at sikre sammenhæng og komplementaritet mellem de nationale rapporter vedrørende henholdsvis beskæftigelsespolitik og politik til social inddragelse.

I Europa-Parlamentets og Rådets forordning (EF) nr. 1784/1999 af 12. juli 1999 om Den Europæiske Socialfond(2) (ESF) beskrives de fem politiske områder, på hvilke ESF vil støtte udviklingen af arbejdsmarkedet og de menneskelige ressourcer. Et af de politiske områder handler om at fremme lige muligheder for alle i adgangen til arbejdsmarkedet, idet der lægges særlig vægt på grupper, som er udsat for social udstødelse. Dette er et godt udgangspunkt for inden for rammerne af strukturfondsprogrammerne at arbejde fremad med den dagsorden for social inddragelse, som blev afstukket på Det Europæiske Råd i Lissabon.

ESF vil i årene 2000-2006 investere omkring 60 mia. i menneskelige ressourcer som led i moderniseringen og reformen af de europæiske arbejdsmarkeder(3). Der vil blive ofret særlig opmærksomhed på at integrere marginaliserede grupper i økonomien og samfundet. Ved forhandling mellem Kommissionen og medlemsstaterne er der planlagt investering af over 9 mia. fra ESF til fremme af social inddragelse i hele Fællesskabet. Støtten vil tage form af aktioner, der skal sikre bredere adgang til uddannelses- og beskæftigelsesmuligheder, herunder klare bestræbelser på at tackle digitalsamfundets udfordring.

Den Europæiske Fond for Regionaludvikling (EFRU) kan medvirke til at højne sundhedsniveauet i regioner omfattet af mål 1 for så vidt, at investeringerne gavner den regionale strukturtilpasning(4).

Bestræbelserne på at fremme social inddragelse vil blive revurderet i løbet af strukturfondsprogrammernes levetid. Således vil man i 2003 evaluere virkningen af ESF (herunder EF-initiativet Equal) med hensyn til at fremme social inddragelse(5).

(1) Rådets afgørelse 2001/63/EF af 19. januar 2001 om retningslinjer for medlemsstaternes beskæftigelsespolitik for 2001 EFT L 22 af 24.1.2001.

(2) EFRU yder også et betydeligt bidrag til jobskabelse (Europa-Parlamentets og Rådets forordning (EF) nr. 1783/1999 af 12. juli 1999 om Den Europæiske Fond for Regionaludvikling EFT L 213 af 13.8.1999).

(3) Inden for mange strukturfondsprogrammer virker ESF sideløbende med andre fællesskabsfonde, f.eks. EFRU.

(4) Europa-Parlamentets og Rådets forordning (EF) nr. 1261/1999 af 21. juni 1999 EFT L 161 af 26.6.1999.

(5) Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: Social- og arbejdsmarkedspolitisk dagsorden KOM(2000) 379 endelig udg.